कुटा चुनाव में सातवां वेतन आयोग बना मुद्दा
कुरुक्षेत्र | केयूशिक्षक संघ कुटा चुनाव को लेकर बुधवार को पूरा दिन कैंपस में हलचल तेज रही। गुरुवार को होने वाले चुनाव के लिए सभी प्रत्याशियों ने अपनी-अपनी गोटियां फिट की और अधिक से अधिक शिक्षकों से संपर्क साधा। इस बार के कुटा चुनाव में सातवां वेतन आयोग लागू करवाने का मुद्दा सबसे बड़ा बनकर उभरा है। सभी प्रत्याशी सातवें वेतन आयोग को लागू करवाने के नाम पर शिक्षकों से वोट अपील कर रहे हैं। प्रधान पद प्रत्याशी डॉ. परमेश कुमार ने कहा कि इससे पहले भी उन्होंने शिक्षकों के हितों की लड़ाई लड़ी थी और अब भी वे शिक्षकों को सातवें वेतन आयोग का पूरा लाभ दिलाने का काम करेंगे। वहीं पूर्व प्रधान डॉ. संजीव शर्मा ने कहा कि अब वे शिक्षकों को सातवें वेतन आयोग सहित शिक्षकों की अन्य मांगों को पूरा करवाने का काम करेंगे। कुटा चुनाव अधिकारी प्रेम खेड़ा ने बताया कि सुबह कुटा कार्यालय में वोटिंग शुरू होगी और शाम को परिणाम घोषित किए जाएंगे।
bho_Deva hin_Deva